**Vi kan ikkje venta 10 – 15 år på ein ras-sikker E16 og jernbane mot Voss!**

Torsdag 21. mai gjekk det nok ein gong ras ved Vaksdal som sperra både Bergensbanen og E16. Det var berre 9 dagar sidan sist det gjekk ras som medførde stenging i 2 døgn. Berre i dette avgrensa området har det sidan 2005 gått 12 større og mindre ras. Einaste omkøyringsveg for nyttetrafikken er i praksis FV7 gjennom Hardanger. Denne vegen er ikkje i stand til å ta mot denne trafikken og på fredag 22. mai måtte det innførast kolonnekøyring mellom Øystese og Granvin for å hindra total trafikk-kork, noko som medførde opp til 2 timars ventetid.

Alle ser ut til å vera samde om at det må byggjast heilt ny veg og jernbane til Voss, men det vil i beste fall ta minst 10 – 15 til deler av den står ferdig. Det alternativet som truleg vert valt er kostnadsrekna til 51,7 milliardar kroner og må nok også rekna med å konkurrera med mange andre gode veg- og jernbaneprosjekt om desse midlane. At ei av dei utgreiingane om ny veg og jernbane til Voss som er gjevne til Samferdsledepartementet har som konklusjon at prosjektet er samfunnsøkonomisk ulønsamt og derfor ikkje bør gjennomførast, er uforståeleg og provoserande for oss i Næringsalliansen.

Det er ikkje lenge mellom kvar gong E16 mellom Bergen og Voss må stengast på grunn av ras eller ulukker. Vegen har også hatt svært mange alvorlege trafikkulukker med dødeleg utgang. No er tålmodet slutt! Tiltak må gjerast straks for å gjennomføra trafikksikringstiltak og sikra dei mest rasutsette plassane. Det er berre flaks som gjer at liv ikkje har gått tapt på grunn av ras. Det meste av dei sikringstiltak som no må gjerast på E16 vil ikkje vera bortkasta sjølv etter ny veg er på plass, for gamlevegen vil i framtida i stor grad verta nytta til lokaltrafikk.

Strakstiltak må også koma på FV7 mellom Øystese og Granvin, som må gjerast i stand til å fungera som omkøyringsveg. Både når E16 er sperra på grunn av ras eller ulukker og seinare ved bygging av ny veg, vil E16 verta stengt i kortare eller lengre periodar. På FV7 er det enkelte flaskehalsar med smal vegbreidde som må utbetrast, for det er desse som skapar problem når breie køyretøy som bussar, lastebilar, bubilar og campingvogner møtest.